Te jiñaꞌa Jesús:
―Kaꞌan ndandaa ndija san,
ja na in tu kiuu ndaa yeꞌe korra ndikachi,
chi saa suaꞌa jiso ndevaꞌi,
ñayiu yun kuu kuiꞌna ja kindee ndevaꞌa.
Su ndia tee jito ndikachi,
chi kiuu ndaa de yeꞌe korra.
Te tee jito korra yun,
chi june de yeꞌe korra,
te kiuu tee jito ndikachi yun,
te kana sivi de ndi in ndi in ndikachi de.
Te ka ndakuni ti tnoꞌo kaꞌan de nuu keneꞌe de ti korra ti.
Te nuu ndiꞌi ndikachi de keneꞌe de,
te kakoxnoꞌo de nuu ti kuaꞌan de,
te ka ndikin ña ti jin de,
chi ka naꞌa ti tnoꞌo kaꞌan de.
Su inka tee siin,
chi ma vi kondikin ña ti,
chi saa suaꞌa vi kunu ti kiꞌinkuei ti,
chi tu ka jini ti tnoꞌo kaꞌan inka tee yun ―jiñaꞌa ya.
Tnoꞌo jioniꞌni yaꞌa ni kaꞌan Jesús jin ñayiu,
su tu ni ka junkuiꞌnu ini naxa kei tnoꞌo ni kaꞌan ya.
Yun te ni ndajiokuiin Jesús ni kaꞌan ya,
te jiñaꞌa ya:
―Kaꞌan ndandaa ndija san,
ja maa san kuu na kuinio yeꞌe korra nuu ndiukuei ndikachi.
Su ndiꞌi tee ka kaꞌan ja ni tetniuu ña ia Dios ja ni kikuei ama ka saa sein,
chi ka kuu de kuiꞌna vi tee ka kindee ndevaꞌa,
su tu ni ka onini ndikachi yun tnoꞌo ni ka kaꞌan de.
Maa san kuu yeꞌe korra,
te na in kiukuei nuu san,
te vi kaku niꞌnui.
Te vi kokui na kuinio ndikachi ja kiukuei ti vi ndekuei ti,
te ka niꞌi ti ite ja ka jaa ti.
Kuiꞌna,
chi nani vaji ja suꞌu,
ja kaꞌni ndiyi vi ja xnaa ñayiu ka kuu na kuinio ndikachi.
Su sein,
chi vaji san ja kuñaꞌa san ja vi kotekui nikuii nikani,
te siun ni vi koo vii vi koo vaꞌi.
Maa san kuu tee jito guaꞌa ñayiu ja ka kui na kuinio ndikachi,
te tee jito guaꞌa ndikachi,
chi soko de maa de,
visi ndee na kuu de ja jaꞌa ti.
Su tee niꞌi yaꞌu suaꞌa ni,
ja masu jito de ndikachi maa de,
chi nuu jini de ja vaji vaꞌu,
te xndendoo de ndikachi yun,
te jino yuꞌu de kuaꞌan de.
Te jino vaꞌu,
te kakuiko ti ndikachi vi jate nuu ña ti jin sava ka ndikachi yun.
Te tee niꞌi yaꞌu yun,
chi jino yuꞌu de kuaꞌan de,
chi maa ni nduku de xuꞌun,
te tu ndiꞌni de nagua ka kuu ndikachi yun.
’Maa san kuu tee jito guaꞌa ndikachi,
te jini guaꞌa san taka ñayiu ja ka kuu na kuinio ndikachi san,
te suni ka jini ña mai jin san.
Nagua jini ña maa Tata Dios jin san,
te suni saa ni jini san Tata Dios,
te suni soko san maa san,
visi ndee na kuu san ja jaꞌa ñayiu ka kuu na kuinio ndikachi san.
Te suni ka oo ka ñayiu ja ka kuu na kuinio ndikachi ja masu ka oo nuu korra yaꞌa.
Te suni kanuu ja junkuaka san ñayiu yun,
te vi konini tnoꞌo kaꞌan san,
te in ni kaꞌnu vi koo ndiꞌi ñayiu ka kandija,
te invaa ni tee jito ña koo.
Yun guaa kutoo ña Tata Dios,
chi soko san maa san ja kuu san ja jaꞌa ñayiu,
te ndateku tuku san.
Ni in ñayiu ma kindee ja jichi ja kanda san,
chi maa san guaa kuaꞌa san tnoꞌo ja kuu san,
chi nuu ndaꞌa maa san oo ja soko san maa san ja kuu san,
te suni ja ndateku san.
Chi yaꞌa kuu ja ni tatnuni Tata san nuu san ja saꞌa san ―jiñaꞌa ya.
Te nuu ni ka onini tee ka kuu nijaꞌnu nuu ñayiu judio tnoꞌo yaꞌa,
te tu ni ka junkuaan nuu tnaꞌa tuku ini de.
Te kuaꞌa de ni ka kachi:
―¿Nau ja ka nini ni tnoꞌo kaꞌan tee jian?
Te tachi ñuꞌu ña jin de,
te ndukueꞌe xini de.
Su sava ka de,
chi ka kachi de:
―In tee ñuꞌu ña tachi ma kuu kaꞌan de nagua kaꞌan tee yaꞌa.
¿A kuu ndasaꞌa in tee ñuꞌu ña tachi jin in tee kuꞌu nuu?
―ka kachi de.